Rand sterkste in 5 maande, klim tot R13,89 | Netwerk24
Rand sterkste in 5 maande, klim tot R13,89
Deur Elvira Wood 11 Julie 2019 06:58
'n Dollar sou jou vroeg Donderdagoggend R13,98 kos.
Die rand het Donderdag tot sy sterkste vlak in bykans vyf maande geklim.
Die rand het teen 13:00 tot R13,89 teenoor die dollar verstewig. Dit volg na hy vroegoggend nog teen R13,98 verhandel het.
Die rand het laas in Februarie so goed presteer toe dit op 12 Februarie teen R13,75 teenoor die dollar verhandel het.
Daar was Woensdag goeie nuus uit alle oorde om die rand te help verstewig.
Internasionaal het Jerome Powell, voorsitter van die Federale Reserweraad (Fed), onverwags voor die kongres getuig dat die Fed nou meer geneë is om rentekoerse te verlaag, sê Bianca Botes, 'n vennoot van Peregrine Treasury Solutions.
Sy het nadat dié nuus bekend geword het, voorspel dat die rand weer na R14 sal mik omdat die dollar onder hernude druk kom.
Die aankondiging deur die tesourie laatmiddag dat Tito Mboweni, minister van finansies, wéér vir Lesetja Kganyago vir 'n verdere vyf jaar as president van die Reserwebank aangestel het, het die rand waarskynlik net die verdere hupstoot gegee om wél deur dié sleutelvlak te breek.
Prof. Raymond Parsons, ekonoom verbonde aan die Noordwes-Universiteit se sakeskool, sê dié aanstelling is baie goeie nuus vir die bank en die ekonomie.
"Kganyago is nie net 'n bankier wat plaaslik en internasionaal gerespekteer word nie, maar sy heraanstelling stuur 'n baie sterk boodskap dat die onafhanklikheid van die sentrale bank gehandhaaf word," sê hy in 'n verklaring.
Hy het ook die aanstelling van Fundi Tshazibana en dr. Rashad Cassim as sy adjunkte verwelkom.
Die rand het vroeg Donderdagoggend teen R17,49 teenoor die Britse pond en R15,75 teenoor die euro verhandel.